Froome uit Tour de France ná erge val | Netwerk24
12 Junie 2019 18:02
Die Britse fietsryer Chris Froome sal nie volgende maand aan die Tour de France deelneem nie.
Hy het Woensdag " 'n slegte fraktuur" opgedoen ná 'n groot valslag voor die vierde skof van die Criterium du Dauphine, sê Dave Brailsford, bestuurder van die Ineos-span.
Froome (34) het voor Woensdag se individuele tydtoets oor 26,1 km die roete rondom Roanne, Frankryk, verken toe hy teen 'n hoë spoed teen 'n muur gebots het. Hy is na 'n plaaslike hospitaal geneem.
Brailsford sê Froome, 'n viermalige Tour-wenner, het waarskynlik 'n bobeen gebreek.
"Dit is 'n ernstige ongeluk. Hy sal nie by die Tour aantree nie. Dit sal lank neem voordat hy weer kan deelneem," het Brailsford aan 'n Franse TV-stasie gesê.
Die Dauphine word tot Sondag in Frankryk en Switserland beslis en is 'n losmaker vir die Tour, wat op 6 Julie begin.
"Hy is erg beseer. Dit klink soos 'n fraktuur van die bobeen. Ons sal seker maak hy kry die beste behandeling.
"Die volgende uur en 'n half is kritiek," het Brailsford gesê.
"Hy het op 'n afdraande teen 'n hoë spoed teen 'n muur gebots.
" 'n Ambulans was gou op die toneel, waar hy behandel is voordat hy per helikopter na Lyon of Saint-Etienne geneem sou word."
Froome se vrou, Michelle, het later op sy Twitter-rekening gesê hy is op pad na 'n hospitaal en sy beserings is nog nie bevestig nie.